Judecătoarea care i-a achitat pe greii fotbalului în urmă cu 3 ani a fost reţinută.



Geanina Terceanu este acuzată că a primit peste 200.000 de euro şpagă pentru a le da acestora o decizie favorabilă în dosarul Transferurilor.



Achitarea în primă instanţă şi ulterior condamnarea greilor din fotbal în dosarul Transferurilor i-au băgat la bănuieli pe procurorii DNA care au trecut la verificarea judecătoarei Geanina Terceanu.



Este vorba despre magistratul care în 3 aprilie 2012 a decis că Gheorghe Copos, Mihai Stoica, Gigi Neţoiu, Jean Pădureanu, Gheorghe Popescu, Cristian Borcea şi fraţii Becali nu merită să ajungă după gratii.



Decizia a fost contestată de procurorii DNA la Curtea de Apel Bucureşti, care în martie 2014 a hotărât fix contrariul: să-i trimită după gratii pe greii fotbalului condamnându-i la pedepse între trei şi opt ani de închisoare. Dosarul vizează o serie de ilegalităţi la transferurile unor fotbalişti către cluburi din străinătate, mişcări care au produs un prejudiciu de aproape 1,5 milioane de dolari statului şi alte 10 milioane de dolari unor cluburi de fotbal.



Primul care a fost percheziţionat a fost biroul judecătoarei de la Tribunalul Bucureşti, iar apoi descinderile s-au mutat la locuinţa femeii pentru ca în final, magistratul să fie reţinut. Procurorii DNA o acuză pe Geanina Terceanu că ar fi primit o mită de 200.000 de euro pentru a închide ochii la probele din dosar şi a-i scăpa pe greii fotbalului de puşcărie.



Banii ar fi fost primiţi în mai multe tranşe, iar pentru a negocia o asemenea sumă frumuşică, magistratul a mers chiar şi pe stadion, spun surse judiciare.



La întrebări au fost luaţi şi foştii impresari Victor şi Ioan Becali, dar şi fostul acţionar al clubului Dinamo, Cristi Borcea, care au fost aduşi din penitenciarul Poarta Albă la sediul DNA pentru audieri.



De altfel, pe parcursul procesului, Giovani Becali nu se sfia să facă circ în sala de judecată prezidată chiar de Geanina Terceanu.





Judecătoarea Geanina Terceanu a fost reținută de DNA